**Ministru kabineta noteikumu projekta „Grozījumi Ministru kabineta 2011.gada 6.septembra noteikumos Nr.694 „Noteikumi par darbības programmas „Cilvēkresursi un nodarbinātība” papildinājuma 1.6.1.1.aktivitātes „Programmas vadības un atbalsta funkciju nodrošināšana”, darbības programmas „Uzņēmējdarbība un inovācijas” papildinājuma 2.4.1.1.aktivitātes „Programmas vadības un atbalsta funkciju nodrošināšana”, darbības programmas „Infrastruktūra un pakalpojumi” papildinājuma 3.7.1.1.aktivitātes „Programmas vadības un atbalsta funkciju nodrošināšana” un 3.8.1.1.aktivitātes „Programmas vadības un atbalsta funkciju nodrošināšana” projektu iesniegumu atlases otro kārtu”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I.Tiesību akta projekta izstrādes nepieciešamība** | | |
| 1. | Pamatojums | Noteikumu projekts sagatavots, pamatojoties uz Eiropas Savienības struktūrfondu un Kohēzijas fonda vadības likuma 18.panta 10.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2012.gada 1.janvārī ir uzsākta tehniskās palīdzības (turpmāk - TP) 2. kārtas aktivitāšu īstenošana.  Analizējot TP projektu finansējuma apguvi, Finanšu ministrija kā vadošā iestāde 2014.gada 29.maijā aicināja visus TP finansējuma saņēmējus apzināt pieejamo TP projekta finansējumu kopumā un izvērtēt sava TP projekta ietvaros iespējamos atlikumus, kas netiks apgūti līdz 2015.gada 31.decembrim, tādejādi nodrošinot projekta ietvaros pieejamā finansējuma pilnīgu apgūšanu, t.sk., iespēju pārdalīt atbrīvojošos finansējumu būtiski nepieciešamiem pasākumiem. Analizējot saņemto informāciju, tika konstatēts brīvais finansējums (atlikumi) vairākos TP projektos, ko ir iespējams pārdalīt citiem TP finansējuma saņēmējiem.  Vairākiem TP projektiem pieejamais finansējums ir nepietiekams projekta pabeigšanai līdz 2015.gada 31.decembrim, tāpēc, lai nodrošinātu uzsākto projektu pēctecīgu ieviešanu un to mērķu sasniegšanu, ir savlaicīgi jāveic TP līdzekļu pārdale no iepriekš minētā iespējamā finansējuma atlikuma citos TP projektos.  Ņemot vērā, ka Ministru kabineta 2011.gada 6.septembra noteikumos Nr.694 „Noteikumi par darbības programmas „Cilvēkresursi un nodarbinātība” papildinājuma 1.6.1.1.aktivitātes „Programmas vadības un atbalsta funkciju nodrošināšana”, darbības programmas „Uzņēmējdarbība un inovācijas” papildinājuma 2.4.1.1.aktivitātes „Programmas vadības un atbalsta funkciju nodrošināšana”, darbības programmas „Infrastruktūra un pakalpojumi” papildinājuma 3.7.1.1.aktivitātes „Programmas vadības un atbalsta funkciju nodrošināšana” un 3.8.1.1.aktivitātes „Programmas vadības un atbalsta funkciju nodrošināšana” projektu iesniegumu atlases otro kārtu”” **(**turpmāk – MK noteikumi Nr. 694) ir noteikts katra TP finansējuma saņēmēja maksimāli pieejamais finansējums, tā pārdalei citiem finansējuma saņēmējiem ir nepieciešami grozījumi MK noteikumos Nr. 694.  Tiesiskā regulējuma mērķis ir nodrošināt efektīvu Eiropas Savienības struktūrfondu un Kohēzijas fonda (turpmāk – Eiropas Savienības fondi) TP aktivitāšu īstenošanu laika posmā no 2012.gada 1.janvāra līdz 2015.gada 31.decembrim. Ministru kabineta noteikumu projekts paredz:   1. precizēt MK noteikumu Nr.694 8. punktu attiecībā uz TP 2.kārtai pieejamo finansējuma rezervi laika posmam no 2012.gada 1.janvāra līdz 2015.gada 31.decembrim, tādējādi saglabājot TP finansējuma saņēmējiem iespēju nepieciešamības gadījumā pretendēt uz rezerves pārdali arī nākotnē, kā prioritāti nosakot TP finansējuma saņēmēja iesaisti Eiropas Savienības fondu 2014. – 2020.gada plānošanas perioda investīciju plānu sagatavošanā un ieviešanas uzsākšanā; 2. precizēt TP aktivitāšu izdevumu deklarēšanas proporciju (MK noteikumu Nr.694 1.pielikums) un maksimāli pieejamo finansējuma apmēru projektu iesniegumu atlases 2.kārtai (MK noteikumu Nr.694 2. pielikums). |
| 3. | Projekta izstrādē iesaistītās institūcijas | Finanšu ministrija, Labklājības ministrija, Latvijas Investīciju un attīstības aģentūra, Valsts kase, Iepirkumu uzraudzības birojs, Nodarbinātības valsts aģentūra, Izglītības un zinātnes ministrija, Valsts izglītības attīstības aģentūra, Vides aizsardzības un reģionālās attīstības ministrija, Satiksmes ministrija, Ekonomikas ministrija un Centrālā finanšu un līgumu aģentūra (turpmāk – CFLA). |
| 4. | Cita informācija | Izstrādājot MK noteikumu Nr.694 grozījumu projektu, no TP finansējuma saņēmējiem tika saņemti priekšlikumi TP finansējuma palielināšanai galvenokārt atlīdzībai, kā arī izvērtēšanai, pētījumiem un citām izdevumu pozīcijām. Lai nodrošinātu vienlīdzīgu un pamatotu pieeju finansējuma rezerves pārdalē starp TP finansējuma saņēmējiem, tika analizēti un izvērtēti visi aspekti un argumenti (t.sk. apkopoti un veikti aritmētiski aprēķini).  Lemjot par papildu finansējuma nepieciešamību, tika analizēta informācija šādos aspektos:   1. TP līdzekļu apguves rādītāji projektu līmenī (2014.gada 1.-3. cet.); 2. valsts budžeta plāna izpilde (2014.gada 1.-3. cet.); 3. institūcijas administrēto Eiropas Savienības fondu līdzekļu apjoms (ar un bez pieejamām virssaistībām) uz 1 darbinieku; 4. iespējas veikt izdevumu optimizēšanu konkrētos TP projektos, īpaši attiecībā uz apmācību, publicitātes, izvērtēšanas, pētījumu un metodiku izstrādes ārpakalpojumos u.c. izmaksām; 5. atlīdzības palielinājuma pamatojums TP projektā un citi aspekti.   **Papildu finansējuma pārdale attiecībā uz atlīdzību atbalstīta, uzsverot, ka katras iestādes  vadītāja kompetencē ir lemt par  visefektīvāko funkciju nodrošināšanas modeli** (ekspertu piesaiste,  ārpakalpojums vai papildu amata vietas) atlīdzībai pieejamā finansējuma apjoma ietvaros.  Pamatojoties uz informācijas analīzi, kā arī izvērtējot iestāžu iesniegto argumentāciju, papildu finansējums piešķirts sadarbības iestādēm, kurām administrējamo finanšu apjoms un darbinieku noslodze ir vislielākā starp iesaistītajām institūcijām:   1. **Valsts izglītības attīstības aģentūrai** piešķirts papildu finansējums 130 595 EUR apmērā, lai nodrošinātu plašāku datu un informācijas iegūšanu un analīzi par Eiropas Savienības fondu 2007.-2013.gada plānošanas perioda projektu ietvaros sasniegtajiem rezultātiem, kas netiek uzrādīti projektu atskaitēs, bet ir būtiski ieguldījumu ietekmes un ekonomiskās atdeves novērtēšana, t.sk., nodrošinot gatavību 2014.-2020. gada plānošanas perioda efektīvu investīciju veikšanai. Papildus plānots piesaistīt ekspertus par zinātnes projektu saturisko rezultātu analīzi zinātnes nozaru griezumā, sadarbības ar komersantiem rezultātu analīze, sagatavojot labās prakses piemērus un izstrādājot priekšlikumus tālākai attiecīgās nozares attīstībai un finanšu plānošanai. 2. **Latvijas Investīciju un attīstības aģentūrai** piešķirts papildu finansējums 898 000 EUR apmērā, darbinieku atlīdzības nodrošināšanai 2015.gadam, ņemot vērā darbinieku noslodzi un to, ka iespējami īsākos termiņos būs jāizskata iesniegtā Eiropas Savienības fondu finansējuma saņēmēju dokumentācija un jāveic pārbaudes Eiropas Savienības fonda projektu īstenošanas vietās tiem projektiem, kuru īstenošana tiek pabeigta līdz 2015. gadam, t., sk., ņemot vērā papildus projektu administrēšanu saistībā ar papildu valsts budžeta virssaistību piešķiršanu. 3. **Centrālajai finanšu un līgumu aģentūrai** piešķirts papildu finansējums 700 000 EUR apmērā, lai segtu projektā atbalstāmo darbību administrēšanas un uzraudzības funkciju nodrošināšanas izdevumus 2015.gadā, īpaši ņemot vērā, ka CFLA jau nodrošina gatavošanos 2014.-2020. gada plānošanas perioda sekmīgai administrēšanai, kā arī jau nodrošina sadarbību ātrāk uzsākamo specifisko atbalsta mērķu ietvaros.   Papildu finansējums piešķirts arī nozaru ministrijām:   1. **Labklājības ministrijai** piešķirts papildu finansējums 44 050 EUR:   - 33 157 EUR Eiropas Savienības fondu aktivitāšu administrēšanai, no tā 17 199 EUR apmērā TP projektā apmaksāto darbinieku, kuri iesaistīti Eiropas Savienības fondu jautājumos Latvijas prezidentūras Eiropas Savienības Padomē 2015.gadā sagatavošanā un norisē, darba apmaksai, 15 958 EUR apmērā koncepcijas “Par sociālās uzņēmējdarbības ieviešanas iespējām Latvijā” īstenošanā vienas papildu štata vietas atlīdzības nodrošināšanai (2014.gada 15.septembra Ministru kabineta komitejas sēdes protokols Nr.30 1.§, TA-1807).  - 10 893 EUR TP projekta horizontālās prioritātes (turpmāk - HP) “Vienlīdzīgas iespējas” aktivitātes īstenošanas nodrošināšanai līdz 2015.gada 31.decembrim.   1. **Izglītības un zinātnes ministrijai** papildu piešķirts finansējums 24 000 EUR apmērā, lai nodrošinātu Viedās specializācijas stratēģijas monitoringa un novērtēšanas sistēmas izstrādi. 2. **Finanšu ministrijai** (turpmāk ─ FM) kā Eiropas Savienības fondu vadošajai iestādei piešķirts papildu finansējums 325 480 EUR apmērā, ņemot vērā, ka, veicot iepriekšējos MK noteikumu Nr. 694 grozījumus, TP vadošās iestādes projektam ierobežoto līdzekļu dēļ netika ieplānoti līdzekļi komandējumu un apmācību organizēšanai 2015.gadā, kas būs nepieciešami, saistībā ar ES fondu jautājumu risināšanu. Plānojot projekta atlīdzības budžetu pēc 2013.gada esošās situācijas, tas tika plānots 71 darbiniekam, bet saskaņā ar veiktajiem projekta grozījumiem, darbinieku skaits projektā ir palielinājies līdz 74 cilvēkiem. Papildu atalgojums ir paredzēts šiem darbiniekiem 2014. un 2015.gadā. Finansējums 153 213 EUR apmērā pārdalīts no FM kā Eiropas Savienības fondu revīzijas iestādes, kā arī 172 267 EUR apmērā no HP “Makroekonomiskā stabilitāte”. Ņemot vērā, ka Eiropas Savienības 2007.-2013.gada plānošanas periodā noteiktās HP “Makroekonomiskā stabilitāte” ieviešana tiks pabeigta līdz ar perioda slēgšanu 2015.gadā un 2014.-2020.gada plānošanas periodā šādu atsevišķu HP nav plānots īstenot, kā arī lai nodrošinātu šīs HP turpmāku efektīvu koordināciju līdz plānošanas perioda noslēgumam un TP projekta Nr. VSID/TP/CFLA/11/24/023 “Tehniskā palīdzība horizontālās prioritātes „Makroekonomiskā stabilitāte” koordinēšanai Finanšu ministrijā” veiksmīgu pabeigšanu, rezultātu un izveidotās kapacitātes uzturēšanu, Finanšu ministrija kā Eiropas Savienības struktūrfondu un Kohēzijas fonda vadošā iestāde ar 01.07.2014 pārņēma HP “Makroekonomiskā stabilitāte” koordināciju, slēdzot minēto TP projektu un turpmāk finansējot HP koordinācijas nodrošināšanu TP projekta Nr. VSID/TP/CFLA/11/25/022 “Tehniskā palīdzība Eiropas Savienības fondu atbildīgajai un vadošajai iestādei Latvijā” ietvaros, tādējādi nodrošinot esošo cilvēkresursu efektīvu izmantošanu Eiropas Savienības struktūrfondu un Kohēzijas fonda vadības funkciju nodrošināšanai.   Lemjot par papildu finansējuma apjomu konkrētiem projektiem ņemts vērā, ka indikatīvi no 2015.gada būs pieejams jaunā plānošanas perioda TP finansējums, kas  nepieciešamības gadījumā risinās TP finansējuma pieejamību tām atbildīgajam iestādēm un sadarbības iestādei, kuras iesaistītas Eiropas Savienības fondu 2014. – 2020. gada plānošanas perioda sagatavošanā un uzsākšanā.  Ņemot vērā TP finansējuma saņēmēju sniegto informāciju par brīvo finansējumu, pēc veiktās analīzes un papildu finansējuma sadales palielināta MK noteikumu Nr. 694. 8. punktā pieejamā finansējuma rezerve un noteikta 708 328 EUR apmērā, ko atbilstoši MK noteikumu Nr. 694 11.punktā noteiktajam finansējuma saņēmējs var pieprasīt, un pēc TP finansējuma saņēmēja priekšlikumu saņemšanas projekta maksimāli pieejamā finansējuma palielināšanai no TP finansējuma rezerves vadošā iestāde kopā ar sadarbības iestādi izvērtēs priekšlikumā sniegto pamatojumu un pieņems lēmumu par maksimālā TP finansējuma apjoma palielināšanu, lai finansējuma saņēmējs varētu iesniegt sadarbības iestādē atbilstošus projekta grozījumus.  Finansējuma rezerve tika palielināta, ņemot vērā Finanšu ministrijas kā Revīzijas iestādes, Valsts kases, Iepirkumu uzraudzības biroja, Nodarbinātības valsts aģentūras, Vides aizsardzības un reģionālās attīstības ministrijas, Ekonomikas ministrijas un Satiksmes ministrijas sniegto informāciju par brīvo finansējumu, ko iespējams pārdalīt citiem TP finansējuma saņēmējiem vai pārdalīt uz finansējuma rezervi. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz MK noteikumu Nr. 694 14.1.1.,14.1.2., 14.1.3, 14.1.4., 14.1.5, 14.1.6., 14.1.7., 14.1.8., 14.1.10., 14.1.12., 14.1.15., un 14.3.9. apakšpunktā minētajām institūcijām. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nepieciešami līguma grozījumi par Latvijas Investīciju attīstības aģentūras, Finanšu ministrijas, Valsts kases, Iepirkumu uzraudzības biroja, Labklājības ministrijas, Nodarbinātības valsts aģentūras, Izglītības un zinātnes ministrijas, Ekonomikas ministrijas, Vides aizsardzības un reģionālās attīstības ministrijas, Centrālās finanšu un līgumu aģentūras un Satiksmes ministrijas tehniskās palīdzības projektu īstenošanu. Visi līgumi ir noslēgti ar CFLA. |

**Anotācijas III, IV, V sadaļa – projekts šo jomu neskar**

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot vērā, ka grozījumi MK noteikumos Nr. 694 saistīti ar finansējuma pārdali starp TP finansējuma saņēmējiem, sabiedrības līdzdalība projekta izstrādē nav plānota. |
| 2. | Sabiedrības līdzdalība projekta izstrādē | MK noteikumu projekts šo jomu neskar. |
| 3. | Sabiedrības līdzdalības rezultāti | MK noteikumu projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Latvijas Investīciju attīstības aģentūra, Finanšu ministrija, Valsts kase, Iepirkumu uzraudzības birojs, Labklājības ministrija, Ekonomikas ministrija, Nodarbinātības valsts aģentūra, Izglītības un zinātnes ministrija, Vides aizsardzības un reģionālās attīstības ministrija, Centrālā finanšu un līgumu aģentūra un Satiksmes ministrija. |
| 2. | Projekta izpildes ietekme uz pārvaldes funkcijām | Projekts šo jomu neskar |
| 3. | Projekta izpildes ietekme uz pārvaldes institucionālo struktūru. Jaunu institūciju izveide | MK noteikumu projekta izpildei nav nepieciešams izveidot jaunas institūcijas. |
| 4. | Projekta izpildes ietekmes uz pārvaldes institucionālo struktūru. Esošu institūciju likvidācija | MK noteikumu projekta izpildei nav nepieciešams likvidēt esošās institūcijas. |
| 5. | Projekta izpildes ietekmes uz pārvaldes institucionālo struktūru. Esošu institūciju reorganizācija | MK noteikumu projekta izpildei nav nepieciešams reorganizēt esošās institūcijas. |
| 6. | Cita informācija | Nav. |

Finanšu ministrs J.Reirs

02.12.2014 13:20

1 744

E.Zandbergs

Tālr.: 67095532

Edgars.Zandbergs@fm.gov.lv